### NN 65/2022 (8.6.2022.), Presuda Visokog upravnog suda Republike Hrvatske poslovni broj: UsII-74/22-7 od 4. svibnja 2022.

VISOKI UPRAVNI SUD REPUBLIKE HRVATSKE

946

PRESUDA

Visoki upravni sud Republike Hrvatske u vijeću sastavljenom od sudaca toga Suda Sanje Štefan, predsjednice vijeća, Ante Galića i Lidije Rostaš, članova vijeća, te više sudske savjetnice Lane Štok, zapisničarke, u upravnom sporu tužiteljice Ž. M., predsjednice Gradskog vijeća Grada T., T., protiv tuženika Vlade Republike Hrvatske, Z., zastupanog po Državnom odvjetništvu Republike Hrvatske, Z., radi poništenja rješenja, na sjednici vijeća održanoj 4. svibnja 2022.

presudio je

I. Tužbeni zahtjev tužiteljice se uvažava.

II. Poništava se rješenje Vlade Republike Hrvatske o raspuštanju Gradskog vijeća Grada T., klasa: 022-03/22-09/01, urbroj: 50301-21/32-22-2 od 17. ožujka 2022.

Obrazloženje

1. Rješenjem tuženika od 17. ožujka 2022. raspušta se Gradsko vijeće Grada T., a članovima Gradskog vijeća prestaje mandat (točka I. izreke). Prema točki II. izreke tog rješenja, Vlada Republike Hrvatske imenovat će, posebnim rješenjem, povjerenika Vlade Republike Hrvatske u Gradu T. za obavljanje poslova iz nadležnosti Gradskog vijeća Grada T. Prema točki III. izreke rješenja, povjerenik Vlade Republike Hrvatske preuzima sve ovlasti Gradskog vijeća Grada T. U skladu s člankom IV. izreke rješenja sredstva za rad povjerenika Vlade Republike Hrvatske osiguravaju se u proračunu Grada T. Prema članku V. izreke rješenje stupa na snagu danom objave u »Narodnim novinama«.

2. Navedeno rješenje tužiteljica pobija kao nezakonito zbog svih zakonom dopuštenih razloga.

3. Nastavno u tužbi daje osvrt na postupak koji je prethodio donošenju tuženikovog rješenja od 17. ožujka 2022., tj. navodi kronologiju događaja i slijed radnji koje su dovele do donošenja pobijanog rješenja. Tako napominje da je donošenju tuženikovog rješenja prethodila Odluka Ministarstva pravosuđa i uprave Republike Hrvatske, klasa: 024-01/22-01/01, urbroj: 514-07-02/01-22-13 od 14. veljače 2022., protiv koje je pokrenula upravni spor koji se pred Visokim upravnim sudom Republike Hrvatske vodi pod, poslovnim brojem: UsII-62/2022. Dodaje i da u navedenom predmetu nije donesena pravomoćna presuda, tj. još nije odlučeno o zakonitosti postupanja Gradskog vijeća Grada T. na 8. sjednici, a što smatra relevantnim i za ocjenu zakonitosti tuženikovog rješenja od 17. ožujka 2022.

4. Dalje u tužbi dodaje i druge razloge zbog kojih smatra da je Odluka Ministarstva pravosuđa i uprave Republike Hrvatske od 14. veljače 2022. nezakonita. Kako je tom odlukom, među ostalim, proglašena ništavom Odluka o privremenom financiranju Grada Trilja za razdoblje 1. siječnja do 31. ožujka 2022., donesene dana 30. prosinca 2021. (»Službeni glasnik Grada Trilja«, broj 15/2021.), tužiteljica smatra da se radi o bitno povezanim predmetima, tj. da od ishoda upravnog spora koji se vodi u predmetu, poslovni broj: UsII-62/2022 ovisi i ishod ovog upravnog spora, kao i ocjena zakonitosti tuženikovog rješenja.

5. Nadalje u tužbi tužiteljica pojašnjava okolnosti konkretnog slučaja, kao i način na koji je iniciran i pokrenut postupak donošenja Odluke o privremenom financiranju sukladno članku 43. Poslovnika Gradskog vijeća Grada Trilja. Ustraje na tvrdnji da su sve radnje s time u vezi i provedeni postupak bili u skladu s mjerodavnim propisima. Posebno obrazlaže razloge zbog kojih smatra da je zakonito donesena i Odluka o privremenom financiranju Grada Trilja za razdoblje od 1. siječnja do 31. ožujka 2022.

6. Zaključno, tužiteljica smatra da nije bilo zakonske osnove za donošenje tuženikovog rješenja o raspuštanju Gradskog vijeća Grada T. od 17. ožujka 2022.

7. Tužiteljica predlaže da ovaj Sud uvaži tužbu i poništi tuženikovo rješenje.

8. Tuženik u odgovoru na tužbu ponavlja razloge zbog kojih je doneseno rješenje od 17. ožujka 2022., kojim je raspušteno Gradsko vijeće Grada T., tj. zbog nedonošenja proračuna, odnosno odluke o privremenom financiranju. Pobliže navodeći kronologiju događaja, kao i razloge zbog kojih je proveden nadzor zakonitosti rada Gradskog vijeća Grada T. na 8. sjednici, održanoj 30. prosinca 2021., dodaje da prijedlog za donošenje odluke o privremenom financiraju nisu podnijeli ovlašteni predlagatelji, sukladno utvrđenom u općem aktu Grada T., tj. Poslovniku Gradskog vijeća Grada Trilja. Stoga, da je po provedenom nadzoru, donesena Odluka Ministarstva pravosuđa i uprave Republike Hrvatske, klasa: 024-01/22-01/01, urbroj: 514-07-02/01-22-13 od 14. veljače 2022., kojom je proglašena nezakonita 8. sjednica Gradskog vijeća Grada T. održana 30. prosinca 2021. i Odluka o privremenom financiranju Grada Trilja za razdoblje od 1. siječnja – 31. ožujka 2022., od 30. prosinca 2021., donesena na toj sjednici, proglašena ništavom. Tuženik dodaje da su se zbog navedenih razloga ispunili zakonom propisani uvjeti iz članka 84. stavka 1. točke 8. Zakona o lokalnoj i područnoj (regionalnoj) samoupravni, za donošenje osporenog rješenja, jer je Ministarstvo pravosuđa i uprave, kao tijelo državne uprave nadležno za lokalnu i područnu (regionalnu) samoupravu, sukladno navedenoj zakonskoj odredbi, predložilo Vladi Republike Hrvatske raspuštanje Gradskog vijeća Grada T.

9. Tuženik dodaje da tužiteljica u tužbi ne ističe razloge koji bi dovodili u pitanje zakonitost pobijanog rješenja, već u bitnom navodi razloge koji se tiču ocjene zakonitosti Odluke Ministarstvo pravosuđa i uprave od 14. veljače 2022. Nadalje tuženik u odgovoru na tužbu daje iscrpan osvrt na tužbene razloge koji se tiču ocjene zakonitosti prethodno provedenog postupka.

10. Zaključuje da je pobijano rješenje utemeljeno na valjanoj pravnoj osnovi i da je zakonito, s obzirom na prethodno utvrđeno činjenično stanje u postupku nadzora te doneseno uz pravilnu primjenu mjerodavnih propisa. Iz sadržaja odgovora na tužbu proizlazi da tuženik predlaže da ovaj Sud odbije tužbeni zahtjev, a podredno da sukladno članku 45. Zakona o upravnim sporovima (»Narodne novine«, 20/10., 143/12., 152/14., 94/16., 29/17. i 110/21. – dalje: ZUS) prekine upravni spor, dok se ne donese odluka u upravnom sporu koji se vodi u predmetu, poslovni broj: UsII-62/22.

11. Tužbeni zahtjev je osnovan.

12. Odlučujući o tužbi u granicama tužbenog zahtjeva, pri čemu sud nije vezan razlozima tužbe, ovaj Sud je utvrdio da je tužbeni zahtjev tužiteljice osnovan.

13. Prema članku 84. Zakona o lokalnoj i područnoj (regionalnoj) samoupravi (»Narodne novine«, 33/01., 60/01., 129/05., 109/07., 36/09., 125/08., 36/09., 150/11., 144/12., 19/13., 137/15., 127/17., 98/19. i 144/20. – dalje: ZoLPS) na prijedlog tijela državne uprave nadležnog za lokalnu i područnu (regionalnu) samoupravu Vlada Republike Hrvatske raspustit će predstavničko tijelo ako u tekućoj godini ne donese proračun za sljedeću godinu niti odluku o privremenom financiranju te ako ne donese proračun do isteka roka privremenog financiranja, osim u slučaju iz članka 69.a stavka 1. tog Zakona (točka 8.).

14. Rješenje tuženika od 17. ožujka 2022. doneseno je na prijedlog Ministarstva pravosuđa i uprave Republike Hrvatske, a koje je prethodno, nakon provedenog nadzora zakonitosti rada predstavničkog tijela (Gradskog vijeća Grada T.), donijelo Odluku, klasa: 024-01/22-01/01, urbroj: 514-07-02/01-22-13 od 14. veljače 2022. Tom Odlukom se proglašava nezakonitom 8. sjednica Gradskog vijeća Grada T. održana 30. prosinca 2021. (točka 1. izreke), proglašava se ništavom Odluka o privremenom financiranju Grada Trilja za razdoblje od 1. siječnja do 31. ožujka 2022. od 30. prosinca 2021. (»Službeni glasnik Grada Trilja«, broj 15/2021.), prema točki 2. izreke. Navedena Odluka stupa na snagu danom donošenja, a objavit će se u Službenom glasniku Grada Trilja (točka 3. izreke).

15. Dakle, u predmetnom slučaju je tuženikovo rješenje doneseno na temelju odredbe članka 84. stavka 1. točke 8. ZoLPS-a, zbog nedonošenja proračuna, tj. odluke o privremenom financiranju, a jer je prethodno donesena Odluka Ministarstva pravosuđa i uprave od 14. veljače 2022. kojom je proglašena nezakonita 8. sjednica Gradskog vijeća Grada T. održana 30. prosinca 2021. i Odluka o privremenom financiranju Grada Trilja za razdoblje od 1. siječnja – 31. ožujka 2022., donesena na sjednici održanoj 30. prosinca 2021., proglašena ništavom.

16. Presudom ovog Suda, poslovni broj: UsII-62/22-6 od 13. travnja 2022. je u povodu tužbe tužiteljice, poništena Odluka Ministarstva pravosuđa i uprave Republike Hrvatske, klasa: 024-01/22-01/01, urbroj: 514-07-02/01-22-13 od 14. veljače 2022.

17. Stoga, bez obzira što je u vrijeme donošenja tuženikovog rješenja postojala zakonska osnova za raspuštanje Gradskog vijeća Grada T., a zbog razloga sadržanih u odluci Ministarstvo pravosuđa i uprave Republike Hrvatske od 14. veljače 2022., poništenjem te Odluke presudom ovog Suda, poslovni broj: UsII-62/22-6 od 13. travnja 2022. prestali su postojati razlozi koji su bili zakonska osnova za donošenje tuženikovog rješenja, a uslijed čega je i rješenje tuženika valjalo poništiti.

18. Stoga je, na temelju članka 58. stavka 1. Zakona o upravnim sporovima valjalo odlučiti kao u izreci presude.

Poslovni broj: UsII-74/22-7
 Zagreb, 4. svibnja 2022.

Predsjednica vijeća
 Sanja Štefan, v. r.